RSG Nuusbrief 26 Desember 2017
Nou-ja, hier is ons nou by die einde van 2017. Maklik die uitdagendste en frustrerendste van al my jare by die SAUK. Kollega Amore Bekker het vroeër vanjaar 'n nota op my lessenaar kom sit. Ek het dit teen my rekenaar geplak:.."ons is gemaak vir hierdie tye". Inderdaad; RSG se personeel, al die vryskut-medewerkers en die luisteraars het dit bewys. Daar was soveel dinge wat ons almal moes trotseer, maar waaroor ons nie direkte beheer het nie. Die nuwe jaar, 2018, gee egter opnuut geleentheid om vars en met nuwe energie uitdagings aan te pak. Hoog op die prioriteitslys vir aandag is die voortdurende senderprobleme met RSG se uitsendings, regstreekse rugbykommentaar en die baie kinderprogramme.
Baie dankie aan jou vir wat jy vir RSG beteken, dat jy vir ons terugvoer gee, opbouende kritiek, voorstelle maak en dikwels sommer net 'nondersteunings e-pos of oproep. Ons waardeer dit.
Vrede en veiligheid vir julle…..RSG gaan nie met vakansie nie, jy sal steeds ons geselskap kan geniet waar jy ookal is.
Zuma se ekonomiese nalatenskap is tragedie vir die land.
Wie behoort ANC se nuwe president te wees?
Steinhoff: Pensioenarisse sal nie alles verloor nie.
Wat is die impak van tegnologie op landbou en op die arbeiders?
'n Psigiater gee raad om die Kersfees "blues' te hanteer.
Skokfeite oor mensehandel, ook in SA.
ONS SPESIALE PROGRAMME VIR DIE FEESGETY
Ons bied jou, soos jare reeds die tradisie is, spesiale programme op oukersaand, Kersdag en oujaarsaand aan, maar vir die eerste keer bring ons jou ook opskietprogramme soos Middernag Serenade met Jacques Arendt agter die mikrofoon. Lees meer.
Ons verwelkom 'n nuwe boekvoorlesings saans en neem afskeid van die jongklomp van Ratels.
Die Bergengel deur Carina Stander, (uitgegee deur Protea) is 'n mistieke en allegoriese fantasieverhaal van grootword en groei wat tot volwasse sowel as jong volwasse luisteraars sal spreek. Pieter van Zyl lees van Donderdag 14 Desember elke weeksaand om 21:10 in RSG se aand-boekvoorlesing Carina Stander se Die Bergengel voor.
Ratels, die gewilde jeugverhaal, groet ná byna 9 jaar op lug. Leon van Nierop en van die jong akteurs deel hul ervarings oor die jare op die stel.